බටලන්ද වධකාගාරය

බටලන්ද වධකාගාරය හෝ බටලන්ද රැඳවුම් මධ්‍යස්ථානය යනු රාජ්‍ය පොහොර සමාගමට අයත් බටලන්ද නිවාස සංකීර්ණය තුල පවත්වාගෙන ගියැයි සැකකෙරෙන රැඳවුම් මධ්‍යස්ථානයකි. මෙය බියගම මැතිවරණ කොට්ඨාසයේ, බටලන්ද ග්‍රාමයේ පිහිටා ඇත. 1987–89 ජවිපෙ කැරැල්ල අතරතුර ජනතා විමුක්ති පෙරමුණ (ජවිපෙ) සමග සම්බන්ධ හෝ සම්බන්ධ යැයි සැක කෙරුනු පුද්ගලයන් රඳවා තබා ගැනීම සහ වද බන්ධනයට ලක්කිරීම පිනිස මෙය යොදාගත් බවට ශ්‍රී ලංකා පොලීසියේ කඩාකප්පල්කාරී ක්‍රියා මර්දන ඒකකයට චෝදනා එල්ල වේ. මෙය එවකට ජනාධිපති වූ රණසිංහ ප්‍රේමදාසගේ එක්සත් ජාතික පක්ෂ ආණ්ඩුව විසින් දියත් කෙරුනු කැරලි මර්ධන ව්‍යාපාරයේ කොටසක් යැයි සැක කෙරේ.